钦定古今图书集成/明伦汇编/交谊典/第042卷 > 《与陈员外书》宋·欧阳修
## 钦定古今图书集成/明伦汇编/交谊典/第042卷 > 《与陈员外书》宋·欧阳修

修本愚无似，固不足以希执友之游，然而群居平日，
幸得肩从齿序，跪拜起居。窃兄弟行寓书存劳，谓宜
有所款曲以亲之之意，奈何一幅之纸，前名后书，且
状且牒，如上公府。退以寻度，非谦即疏，此乃世之浮
道之交，外阳相尊者之为，非宜足下之所以赐修也。
古之书具，惟有铅刀竹木，而削札为刺，止于达名姓；
寓书于简，止于舒心意为问好惟官府吏曹，凡公之
事，上而下者则曰“符”，曰檄，问讯列对；下而上者则曰
“状位等相以往来”，曰“移”，曰“牒。”非公之事，长吏或自以
意晓其下，以戒以饬者，则曰“教下吏”以私自达于其
属长，而有所候问请谢者，则曰“笺记书启。”故非有状
牒之仪，施于非公之事，相参如今所“行者。”其原盖出
“唐世大臣或贵且尊，或有权于时，缙绅凑其门以传。
向者谓旧礼不足为重，务稍增之。然始于刺谒，有参
候起居，因为之状。及五代，始复以候问请谢，如状牒
之仪，如公之事，然止施于官之尊贵及吏之长者。”其
伪谬所从来既远，世不根古，以为当然。居今之世，无
不知此而莫以易者。盖常俗所为，积习已牢，而不得
以更之也。然士或同师友，缔交游，以道谊相期者，尚
有手书勤勤之意，犹为近古噫候问请谢，非公之事，
有状牒之仪，以施于尊贵长吏，犹曰非古之宜用，况
又用之于肩从齿序，跪拜起居如兄弟者乎？岂足下
不以道义交游期我，而惜手书之勤邪？将待以牵俗
积习者，而姑用世礼以遇我之勤邪。不然是为浮道，
以阳相尊也。是以不胜拳拳之心。谨布左右。